**15/5/2021, Νεάπολη**

**Αγαπητέ μου φίλε Παύλο,**

Σου στέλνω αυτό το γράμμα για να σου περιγράψω πώς πέρασα το Πάσχα στη μικρή μου πόλη, τη Νεάπολη.

         Μόλις έκλεισαν τα σχολεία, φύγαμε αμέσως για το χωριό της μαμάς μου. Πρόκειται για ένα ήσυχο μέρος, μέσα στα βουνά, στο βόρειο και ανατολικό μέρος της Κρήτης. Ο κόσμος εκεί, διατηρεί τα ήθη και τα έθιμά του μέσα στον χρόνο. Νιώθεις σαν να μπαίνεις σε μια χρονομηχανή.

          Η πρώτη μου βόλτα, ξεκίνησε καθώς πάτησα το πόδι μου εκεί. Το ταξίδι στην παράδοση μόλις άρχισε! Ένα κύριο χαρακτηριστικό της πόλης αυτής είναι οι πολλές της εκκλησίες. Ο κόσμος έχει έντονο το θρησκευτικό συναίσθημα και έχει ταυτίσει τον τρόπο ζωής του με τη θρησκευτική παράδοση, κυρίως την περίοδο του Πάσχα.

          Μόλις με είδε η γιαγιά μου, μου είπε: «Ο Πάτερ χρειάζεται βοήθεια, ήρθες πάνω στην ώρα!» Όπως καταλαβαίνεις, έπρεπε να αναλάβω τα καθήκοντά μου –για άλλη μια φορά. Την επόμενη μέρα, Κυριακή των Βαΐων, με την πρώτη καμπάνα βρέθηκα στην εκκλησία της Μεγάλης Παναγίας. Η πρώτη μου δουλειά ήταν να φορέσω την εκκλησιαστική μου στολή και να αρχίσω να βοηθάω τον ιερέα.

Τελειώνοντας τη Θεία Λειτουργία, μοίρασα στους πιστούς σταυρούς φτιαγμένους από φύλλα φοίνικα.

         Η εβδομάδα των Παθών ξεκίνησε την Κυριακή το απόγευμα, με την έξοδο του Νυμφίου. Από νωρίς το μεσημέρι ξεχύθηκα μαζί με τους φίλους μου στα χωράφια για να μαζέψουμε λουλούδια. Το έθιμο απαιτεί, όταν βγαίνει η εικόνα του Νυμφίου, τα μικρά παιδιά να πετάνε λουλούδια. Έτσι λοιπόν, τη Μεγάλη Δευτέρα, τη Μεγάλη Τρίτη και τη Μεγάλη Τετάρτη ψάλλαμε στην εκκλησία την ακολουθία του Νυμφίου.

         Το απόγευμα της Μεγάλης Τετάρτης, υπάρχει το έθιμο οι ντόπιοι να πηγαίνουν στην εκκλησία για να τους σταυρώσει ο ιερέας με αγιασμένο λάδι και να τους διαβάσει τις συγχωρητικές ευχές.

         Τη Μεγάλη Πέμπτη, δεν πήγα στην εκκλησία το πρωί, αφού έπρεπε να βοηθήσω την οικογένειά μου στο βάψιμο των αυγών. Το απόγευμα, ήταν πολύ κουραστικό για εμένα. Πόνεσαν τα πόδια μου από την ορθοστασία. Δώδεκα ευαγγέλια μου έπεσαν πολλά! Ο Χριστός οδηγήθηκε στον Σταυρό και οι άνθρωποι τον στόλισαν με γιρλάντες από λεμονανθούς.

         Τη Μεγάλη Παρασκευή το πρωί, πήγα στην εκκλησία για να βοηθήσω τον ιερέα να κατεβάσει το σώμα του Χριστού από τον Σταυρό και να το τοποθετήσει στον επιτάφιο. Το έθιμο της περιοχής προστάζει τις γυναίκες, το βράδυ της Μεγάλης Πέμπτης, να έχουν στολίσει τον τάφο του Χριστού (επιτάφιο). Από τη στιγμή που το σώμα τοποθετήθηκε εκεί μέσα, οι καμπάνες άρχισαν να χτυπούν πένθιμα.

         Γύρισα στο σπίτι, σκεφτόμενος ότι είναι μια μέρα θλίψης, επειδή ο Χριστός μας βρίσκεται στον τάφο. Ακόμα και η Φύση εκφράζει τη λύπη της με τον συννεφιασμένο ουρανό. Φάγαμε όλοι μαζί λιτό και χωρίς λάδι φαγητό, νερόβραστες φακές με μπόλικο ξύδι, σε ανάμνηση του γεγονότος ότι ο Χριστός μας ποτίστηκε με ξύδι από τον στρατιώτη, ενώ βρισκόταν πάνω στο σταυρό.

Το απόγευμα, πήγα μεγάλη βόλτα στη Νεάπολη, για να δω τους επιταφίους. Στην αρχή, επισκέφτηκα τον Άγιο Γεώργιο, την εκκλησία που ήταν πιο κοντά μου και που είναι η 2η μεγαλύτερη στη Νεάπολη. Έπειτα πήγα στη Μεγάλη Παναγία. Πέρασα τρεις φορές από κάτω του, προσδοκώντας καλή τύχη. Συνέχισα πηγαίνοντας στον Άγιο Σύλλα. Είναι μια μικρή, αλλά πολύ σημαντική εκκλησία για την ιστορία της Νεάπολης.

 Εκεί υπάρχει ένα πηγάδι με νερό, που είναι θαυματουργό αλλά και αγίασμα γιατί αναβλύζει κάτω από τον ναό. Το λουζόμαστε και πλενόμαστε με αυτό. Έχει θεραπεύσει και πολλούς ανθρώπους άλλωστε!

Το βράδυ, κατά τις επτά και μισή πήγα στη Μεγάλη Παναγία με τα καλύτερά μου ρούχα. Έψαλλα τα εγκώμια, που είναι μεγάλη τιμή, γιατί είναι θρήνος από την Παναγία προς τον Χριστό.

 Έπειτα, συνόδευσα -εγώ και η οικογένειά μου- τον επιτάφιο στην περιφορά του. Ήταν πολύς κόσμος, που κρατώντας ένα κερί ακούγαμε τις καμπάνες να χτυπούν πένθιμα. Όταν φτάσαμε στην εκκλησία περάσαμε κάτω από τον επιτάφιο για άλλη μια φορά, ανάψαμε κερί και φύγαμε…

Επιτέλους ξημερώνει Μεγάλο Σάββατο. Στο σπίτι γίνονται πυρετώδεις προετοιμασίες για το δείπνο μετά την Ανάσταση. Εγώ όμως δεν μπορώ να περιμένω, διότι το καθήκον με καλεί. Δεν ξέρω με τι να πρωτοασχοληθώ. Με τον ιερέα που θέλει να πετάξει τις δάφνες στον κόσμο για να δηλώσει την πρώτη Ανάσταση ή με τα παιδιά που πρέπει να μαζέψουν ξύλα και κλαδιά για να φτιάξουν τον χώρο όπου θα καεί το ομοίωμα του Ιούδα;

Η απόφαση πάρθηκε χωρίς πολλή σκέψη! Στάθηκα τυχερός. Η Θεία Λειτουργία τελείωσε νωρίς κι έτσι βοήθησα και τους φίλους μου.

Το βράδυ ήρθε. Ντυθήκαμε με τα καλά μας ρούχα και όταν οι καμπάνες χτύπησαν, πήγαμε στην εκκλησία για να πάρουμε το Άγιο Φως. Φτάσαμε τη στιγμή που ο ιερέας είχε κλείσει τα φώτα του ναού και έβγαινε με τις αναμμένες του λαμπάδες από την Ωραία Πύλη δίνοντας τη φωτιά των κεριών του στους πιστούς. Στη συνέχεια ο κόσμος βγήκε από την εκκλησία και κατευθύνθηκε στην πλατεία για να ακούσει το «Χριστός Ανέστη».

Όλοι περιμέναμε με ανυπομονησία να ακούσουμε τον ιερέα και ειδικά τα παιδιά που κρατούσαν πυροτεχνήματα. Η σκέψη τους ήταν, στο πρώτο «Χριστός Ανέστη» να ανάψουν τη φωτιά που θα έκαιγαν τον Ιούδα.

Ο ιερέας ξεκίνησε και η νύχτα έγινε μέρα! Δεν τον ακούγαμε καθόλου από τη φασαρία. Στη συνέχεια επιστρέψαμε στην εκκλησία για την αναστάσιμη λειτουργία. Τελειώσαμε στις τρεις το πρωί και επιστρέψαμε με χαρά στο σπίτι για το γιορτινό τραπέζι με τη γνωστή μαγειρίτσα. Μόλις τελειώσαμε πέσαμε κατάκοποι στο κρεβάτι.

Είναι πλέον Κυριακή του Πάσχα και οι ετοιμασίες για το πασχαλινό τραπέζι ξεκίνησαν από πολύ νωρίς. Ο μπαμπάς έχει ανάψει τα κάρβουνα και έχει βάλει το αρνί στη σούβλα, ενώ η μαμά και η γιαγιά είναι μέσα στην κουζίνα φτιάχνοντας τα συνοδευτικά. Τα τσουρέκια, τα καλτσούνια και τα κόκκινα αυγά έχουν την τιμητική τους. Φάγαμε μέχρι σκασμού! Ένιωσα σαν βασιλιάς, όμως η σκέψη μου ξαφνικά γύρισε στην επιστροφή μας. Την επομένη θα επιστρέφαμε σπίτι, γιατί ο μπαμπάς θα επέστρεφε στη δουλειά. Το βράδυ, φορτώσαμε το αμάξι και πήραμε τον δρόμο της επιστροφής…

Τα συναισθήματα μου είναι ανάμεικτα. Χαρά για όσα έζησα στο χωριό και λύπη καθώς έπρεπε να επιστρέψουμε τόσο σύντομα. Σίγουρα, ήταν μια εμπειρία που θα μου μείνει αξέχαστη. Η σκέψη μου γράφοντάς σου αυτό το γράμμα είναι να κλείσω με την ευχή το επόμενο Πάσχα να έρθεις στην Ελλάδα και να το περάσουμε μαζί!

**Σε αποχαιρετώ,**

**Ο φίλος σου,**

**Γιάννης**